Source: https://e-justice.europa.eu/content_judicial_systems_in_member_states-16-pl-et.do?init=true
Timestamp: 2019-06-20 17:14:14+00:00
Document Index: 2556037

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'Riigikohus ', 'kohus\n', 'kohus ', 'kohus\n', 'kohus\n', 'kohus ']

Euroopa e-õiguskeskkonna portaal - Kohtusüsteemid
Kohtukorraldus liikmesriikides - Poola
Selles jaotises antakse ülevaade Poola kohtusüsteemist.
Poola põhiseaduse VIII peatükis käsitletakse kohtuid ja tribunale ning loetletakse ametiasutusi, kellele kuulub kohtuvõim. Need on:
Ülemkohus (Sąd Najwyższy)
üldkohtud (sądy powszechne)
halduskohtud (sądy administracyjne)
sõjaväekohtud (sądy wojskowe)
Üldkohtute süsteem hõlmab nii apellatsiooni- (sądy apelacyjne), piirkonna- (sądy okręgowe) kui ka kohalikke kohtuid (sądy rejonowe). Need kohtud lahendavad muu hulgas kriminaal-, tsiviil-, perekonna-, alaealiste õiguse, tööõiguse ja sotsiaalkindlustuse asju – välja arvatud asju, mida lahendatakse muudes erikohtutes (nt sõjaväeasjad). Üldkohtute juures asuvad ka kinnistus- ja hüpoteegiregistrid, lisaks pandiregister, riiklik kohturegister ja riiklik karistusregister.
Halduskohtute süsteem hõlmab Kõrgeimat Halduskohut (Naczelny Sąd Administracyjny) ja piirkondlikke halduskohtuid – üks kohus vojevoodkonna või piirkonna kohta (wojewódzkie sądy administracyjne).
Ülemkohus (Sąd Najwyższy) on kõrgeim kohtuvõim Poolas. Nimetatud kohus teostab kohtulikku järelevalvet kõikide muude kohtute otsuste üle, tagades järjepidevuse õigusaktide tõlgendamises ja kohtupraktikas. Ülemkohus ei ole üldkohus.
Poola õigussüsteemis ei loeta Konstitutsioonikohut (Trybunał Konstytucyjny) üldkohtuks. Konstitutsioonikohus otsustab järgmiste asjade üle:
siseriiklike õigusaktide ja rahvusvaheliste lepingute vastavus põhiseadusele;
siseriiklike õigusaktide vastavus rahvusvahelistele lepingutele, mille ratifitseerimiseks on vaja parlamendi eelnevat heakskiitu;
valitsusasutuste antud määruste, ratifitseeritud välislepingute ja õigusaktide vastavus põhiseadusele;
erakondade eesmärkide või tegevuste vastavus põhiseadusele;
põhiseaduslikkust käsitlevad kaebused.
Riigikohus (Trybunał Stanu) lahendab asju, mille puhul esitatakse riigi kõrgeimatel ametikohtadel olevatele (või neil ametikohtadel varem olnud) isikutele süüdistus põhiseaduse või muude õigusaktide rikkumises.
kohalikud kohtud (sądy rejonowe) – üldjuhul esimese astme kohus
piirkonnakohtud (sądy okręgowe) – apellatsioonikohus või teatud juhtudel esimese astme kohus
apellatsioonikohtud (sądy apelacyjne) – apellatsioonikohus
Ülemkohus – kõrgeim kohtuvõim
Viited teabele kõikide tavakohtute, nende veebisaitide ja kontaktandmete (aadressid, telefoninumbrid, e-posti aadressid jne) kohta on kättesaadavad Poola Justiisministeeriumi veebisaidil (kohtute info).
Viimati uuendatud: 10/12/2012